Autographa

gammafly
 gyllenbrunt metallfly
 gråbrunt metallfly
 fiolettbrunt metallfly
 rødbrunt metallfly
 storflekket metallfly

Autographa spp. er en slekt av nattfly som tilhører underfamilien Plusiinae. Seks arter forekommer i Norge. Den tallrikeste og mest kjente av disse, tross at den kanskje ikke er i stand til å overvintre i Norge, er gammafly (Autographa gamma).

 Utseende 
Middelsstore (vingespenn 32–43 mm for de artene som forekommer i Norge) nattfly, forvingene gråaktige eller brunlige. Forkroppen har en tverrkjøl av høyt oppstående, hårlignende skjell nær framkanten og en dusk over scutellum. Midt i forvingen er det en eller to sølvhvite flekker, ofte mer eller mindre y-formet. Den bakre delen av vingens midtfelt er gjerne klarere farget enn resten av vinge, rødbrunt eller gulaktig. Nyremerket er vanligvis synlig, sjeldnere ringmerket. Mellomlinjene, som avgrenser vingens midtfelt, er lyse, men gjerne bare tydelige i den bakerste delen. Langs ytterkanten er det vanligvis et lysere område. Bakvingen er mer eller mindre lyst grålig, oftest mørkere ytterst. Larvene er lysgrønne med spredte, oppstående børster.

 Levevis 
Artene er mest knyttet til åpne områder, men siden de er aktive flygere kan de dukke opp nesten hvor som helst. Larvene, som overvintrer, lever på ulike løvtrær, busker og urter, særlig synes brennesle (Urtica dioica) å være en mye brukt næringsplante. De voksne sommerfuglene besøker gjerne blomster. I alle fall noen av artene flyr nærmest døgnet rundt. Flere av artene, spesielt gammafly, kan foreta lange vandringer.

 Utbredelse 
Slekten er utbredt i den palearktiske sone og i Nord-Amerika. I Norge er artene stort sett utbredt i Sør-Norge, men streifende individer kan dukke opp lenger nord.

 Systematisk inndeling / europeiske arter 

 Ordenen sommerfugler, Lepidoptera Linnaeus, 1758
 Gruppen Glossata – Homoneura
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Overfamilien Noctuoidea
 Familien nattfly, Noctuidae
 Underfamilien metallfly, Plusiinae
 Slekten Autographa Hübner, 1821
 Autographa aemula (Denis & Schiffermüller, 1775)
 Autographa biloba (Stephens, 1830)
 Storflekket metallfly, Autographa bractea (Denis & Schiffermüller, 1775)
 Gråbrunt metallfly, Autographa buraetica (Staudinger, 1892)
 Autographa excelsa (Kretschmar, 1862)
 Gammafly, Autographa gamma (Linnaeus, 1758)
 Rødbrunt metallfly, Autographa jota (Linnaeus, 1758)
 Gyllenbrunt metallfly, Autographa macrogamma (Eversmann, 1842)
 Autographa mandarina (Freyer, 1845)
 Fiolettbrunt metallfly, Autographa pulchrina (Haworth, 1809)

 Kilder 
 Norges sommerfugler – Nattfly 
 Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
 Nettsiden Svenska Fjärilar, med bildegalleri: 
 Fauna Europaea, utbredelsesdatabase for europeiske dyr.  
 Utbredelsesdata: 
 Eksterne lenker 


Kategori:Metallfly
Kategori:Sommerfugler formelt beskrevet i 1821
Kategori:Dyr formelt beskrevet av Jacob Hübner
Kategori:Palearktiske sone
Kategori:Nord-Amerikas insekter